เยอรมนี ประเทศที่ ความเจริญ ไม่กระจุกตัวอยู่ในเมืองหลวง
ทำไม เยอรมนีถึงประสบความสำเร็จ ?  ลงทุนแมนจะเล่าให้ฟัง
20 ม.ค. 2566

เยอรมนี ประเทศที่ ความเจริญ ไม่กระจุกตัวอยู่ในเมืองหลวง /โดย ลงทุนแมน
หากพูดถึงแบรนด์สัญชาติเยอรมัน หลายคนคงนึกถึงแบรนด์รถยนต์อย่าง 
- Mercedes-Benz
- BMW
- Volkswagen
หรือแบรนด์รองเท้าชื่อดังอย่าง Adidas
รู้หรือไม่ว่าแบรนด์เหล่านี้ มีสำนักงานใหญ่ และเติบโตมาจากเมืองน้อยใหญ่ทั่วประเทศเยอรมนี ทำให้ความเจริญกระจายออกไป และไม่กระจุกตัวอยู่ในเมืองหลวง
พูดง่าย ๆ เหมือนกับสินค้า OTOP ต่างจังหวัดในประเทศไทย สามารถดังไปไกลได้ถึงระดับโลก
แล้วทำไม เยอรมนีถึงประสบความสำเร็จ ? 
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
สำหรับประเทศไทย โอกาสในการจะเริ่มต้นธุรกิจที่ดีที่สุด ก็คงหนีไม่พ้นในเมืองหลวง อย่างกรุงเทพมหานคร เพราะมีประชากรอาศัยอยู่มากถึง 10 ล้านคน
ในขณะเดียวกัน เมืองหลวงก็ยังทำให้เราทำธุรกิจได้สะดวก จึงไม่แปลกที่บริษัทยักษ์ใหญ่ในไทย รวมถึงบริษัทข้ามชาติจะมาตั้งสำนักงานใหญ่ อยู่ในกรุงเทพมหานคร
แต่หากเราลองไปดูที่ประเทศเยอรมนี เราจะเห็นว่ามีหลายแบรนด์ ที่ตั้งสำนักงานใหญ่ในเมืองท้องถิ่น นอกเมืองหลวง อย่างกรุงเบอร์ลิน เช่น
เมืองชตุทการ์ท : Mercedes-Benz, Porsche
เมืองมิวนิก : BMW, Siemens, Allianz
เมืองว็อลฟส์บวร์ค : Volkswagen
เมืองแฮร์โซเกเนารัค : Adidas, Puma
เมืองฮัมบวร์ค : Nivea
จะเห็นว่าแบรนด์เหล่านี้ แม้จะมาจากต่างเมือง แต่ก็เป็นแบรนด์ใหญ่ ที่มีฐานลูกค้าอยู่ทั่วโลกได้ทั้งหมด
แล้วเยอรมนีทำอย่างไร ให้ผู้คนสามารถริเริ่มทำธุรกิจ จากเมืองท้องถิ่นได้ โดยไม่ต้องมากระจุกตัวอยู่ในกรุงเบอร์ลิน
ปัจจัยแรกคือ “การขนส่ง” ของเยอรมนีที่ครอบคลุม และมีประสิทธิภาพ
เยอรมนีตั้งอยู่ใจกลางทวีปยุโรป เชื่อมระหว่างยุโรปตะวันตกกับยุโรปตะวันออก และยุโรปเหนือกับยุโรปทางตอนใต้
การขนส่งทางบกขับเคลื่อนด้วยระบบทางหลวง “เอาโทบาห์น” ที่มีระยะทางกว่า 13,000 กิโลเมตร ซึ่งทั้งกว้างและแข็งแรง
รวมถึงทางรถไฟที่มีความยาวกว่า 40,625 กิโลเมตร เชื่อมเมืองน้อยใหญ่ทั่วประเทศเข้าไว้ด้วยกัน รวมถึงยังสามารถเชื่อมต่อไปยังประเทศเพื่อนบ้านทั่วยุโรปได้ด้วย
โดยเยอรมนี ก็มีบริษัทขนส่งระดับโลก อย่าง DHL ที่ดำเนินธุรกิจบริการขนส่งทั้งทางบก ทางเรือ และทางอากาศ
ทำให้ไม่ว่าจะก่อตั้งกิจการในส่วนใดของประเทศ ก็สามารถขนส่งสินค้าไปถึงมือลูกค้าได้อย่างปลอดภัย และสะดวกสบาย
อีกปัจจัยที่สำคัญ และกลายเป็นโครงสร้างหลักที่สนับสนุนเศรษฐกิจของเยอรมนี คือ “ความแข็งแกร่งจากการสนับสนุนของรัฐบาลท้องถิ่น”
โดยช่วงเวลาสำคัญ ต้องย้อนกลับไปในช่วงที่สงครามโลกครั้งที่ 2 จบลง ผู้นำฝ่ายสัมพันธมิตรที่ชนะสงคราม และผู้นำเยอรมนีตะวันตกในยุคนั้น เห็นพ้องตรงกันว่า ต้องไม่ให้มีการรวมศูนย์อำนาจ ทั้งการบริหารและเศรษฐกิจ ไว้ที่รัฐบาลกลาง เพียงแห่งเดียวอีกต่อไป
รัฐธรรมนูญฉบับใหม่ของเยอรมนี จึงถูกออกแบบให้ลดอำนาจของรัฐบาลกลางลง และกระจายอำนาจ ไปยังรัฐบาลท้องถิ่นแทน
รัฐบาลท้องถิ่นของแต่ละรัฐ สามารถบริหารงบประมาณ รวมถึงตัดสินใจในเรื่องสำคัญต่าง ๆ ได้อย่างอิสระ โดยไม่ต้องรอการอนุมัติ จากรัฐบาลกลางเหมือนกับในอดีต
ซึ่งหน่วยงานสำคัญหลายแห่ง ก็ถูกโอนไปอยู่ภายใต้รัฐบาลท้องถิ่น ทำให้ธุรกิจต่าง ๆ สามารถที่จะดำเนินกิจการ ภายในเมืองของตัวเองได้ โดยไม่จำเป็นต้องมาข้องเกี่ยวกับเมืองหลวง
ที่สำคัญ กฎหมายใหม่นี้ ยังกำหนดให้รัฐบาลท้องถิ่น ต้องมีนโยบาย ที่จะส่งเสริมการดำเนินงานทางเศรษฐกิจ ที่เรียกว่า “Standortpolitik” หรือ การบริการเชิงกลยุทธ์ส่วนท้องถิ่น
ซึ่งนโยบายนี้ เปิดโอกาสให้ภาคเอกชน รวมถึงสหภาพแรงงานต่าง ๆ เข้ามามีบทบาท ในการกำหนดกลยุทธ์ ในการพัฒนาเศรษฐกิจของท้องถิ่น ร่วมกันได้อีกด้วย
นอกจากนี้ เยอรมนียังมีการใช้กลไกของภาครัฐ เข้ามาแทรกแซงระบบเศรษฐกิจ เพื่อให้มีการแข่งขันที่เป็นธรรม ไม่เกิดการผูกขาด
ทำให้ธุรกิจต่าง ๆ ต้องทำการวิจัยและพัฒนาอย่างต่อเนื่อง ผลิตภัณฑ์ใหม่ที่ออกมาจากบริษัทสัญชาติเยอรมัน จึงมักติดตลาดระดับโลกอยู่เสมอ
นโยบาย Standortpolitik ยังได้ถูกนำมาใช้กับเมืองอื่น ๆ ในเยอรมนีตะวันออก ภายหลังการรวมประเทศกันในปี 1990
เศรษฐกิจของเยอรมนีเติบโตอย่างรวดเร็ว จากเดิมที่เศรษฐกิจย่ำแย่ จากการเป็นผู้แพ้สงคราม กลายมาเป็นประเทศอุตสาหกรรม และนวัตกรรมระดับโลก
ทั้งหมดนี้ทำให้เยอรมนี คือตัวอย่างความสำเร็จของการมอบอำนาจให้ท้องถิ่น ในการพัฒนาและจัดการปัญหาด้วยตัวเอง
ในขณะที่ส่วนกลาง ก็ช่วยสนับสนุนและวางโครงสร้างใหญ่ที่ยากเกินกว่าท้องถิ่น หรือเอกชนจะทำได้
อย่างเช่น การสร้างทางหลวง รถไฟ และโครงสร้างพื้นฐานอื่น ๆ
จึงไม่แปลกที่แบรนด์ใหญ่ในประเทศ ไม่จำเป็นต้องก่อตั้งหรือพึ่งพาเมืองหลวงอย่างกรุงเบอร์ลิน หรือเมืองใหญ่อย่างมิวนิก
เพราะไม่ว่าจะก่อตั้งธุรกิจที่ส่วนใดของประเทศ ก็สามารถประสบความสำเร็จ และขยายกิจการไปทั่วโลกได้ ไม่ต่างกัน..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-